Miestny úrad mestskej časti Bratislava-Petržalka

Materiál na rokovanie 
miestneho zastupiteľstva 
dňa 27. februára 2007

Materiál č.: 30/2007

K bodu : Návrh Programových priorít samosprávy v mestskej časti Bratislava-Petržalka 
                na roky 2007-2010  

Predkladá : 					          Návrh uznesenia : 

Milan Ftáčnik 			                     	          Miestne zastupiteľstvo mestskej časti
starosta 					          Bratislava-Petržalka 

						          s c h v a ľ u j e 

Programové priority samosprávy v mestskej  časti Bratislava-Petržalka 
na roky 2007 -2010 

						

Spracovateľ : 
Milan Ftáčnik 
Juraj Kováč
Viera Kimerlingová
Iveta Plšeková
Marián Dragúň 

Programové priority samosprávy 
v mestskej časti Bratislava-Petržalka 
na roky 2007-2010  

Tento materiál obsahuje prioritné ciele a zámery, ktoré chcú spoločne dosiahnuť poslanci miestneho zastupiteľstva a starosta mestskej časti Bratislava-Petržalka, zvolení v komunálnych voľbách 2. decembra 2006 počas štvorročného volebného obdobia. Priority predstavujú otvorený dokument, ktorý vychádza z volebného programu starostu a zvolených poslancov, a  môže sa dopĺňať aj v priebehu volebného obdobia. Sú zoradené po jednotlivých oblastiach komunálnej politiky a budú rozpracované do realizačných plánov na jednotlivé roky. Odpočet týchto priorít bude robiť samospráva po každom roku volebného obdobia.

1.	Bývanie 
1.1. Zriadime poradenské centrum pre vlastníkov bytov pomáhajúce pri príprave projektov zameraných na obnovu  bytového fondu a pri získavaní financovania. 
1.2. Spoločne s tímom odborníkov pripravíme návrhy na rozšírenie sociálneho bývania a  nájomných domov v Petržalke. 
1.3. Budeme sa zaoberať možnosťou zníženia nákladov na teplo a motiváciou k úsporám v spotrebe tepla v mestskej časti. 

2.	Doprava a parkovanie
2.1. Budeme presadzovať na úrovni mesta také zmeny v MHD, ktoré povedú k väčšej spokojnosti Petržalčanov s verejnou dopravou. 
2.2. Podporíme nosný dopravný systém integrovanej koľajovej dopravy v súlade s memorandom o spolupráci medzi mestom a Ministerstvom dopravy SR, ktorý nerozdelí Petržalku na dve časti. 
2.3. Pripravíme Program riešenia statickej dopravy, s cieľom zvýšiť počet parkovacích miest. 
2.4. Vybudujeme prehľadný  informačný systém značenia ulíc a objektov na území Petržalky.

3.	Územný rozvoj Petržalky ako mesta
3.1. Spolu s odborníkmi a občanmi pripravíme návrhy na budovanie námestí, oddychových zón, športovísk a ďalších mestotvorných prvkov; vybudujeme aspoň jeden mestotvorný prvok ročne.
3.2. Budeme presadzovať regulovaný investičný rozvoj, v ktorom mestská časť bude prezentovať verejný záujem; ako nástroj regulácie spresníme postup pri územno-plánovacom konaní v meste a schválime zonálne plány citlivých lokalít v Petržalke po prerokovaní s občanmi.
3.3. Prehodnotíme existujúce územno-plánovacie dokumenty na úrovni mestskej časti s cieľom zabrániť necitlivému zahusťovaniu.
3.4. Podmienime výstavu nových stavebných objektov vytvorením adekvátneho množstva zelene, parkovacích plôch, riešením dopravnej situácie a podporou detských ihrísk a oddychových zón.

4.	Životné prostredie
4.1. Budeme rozvíjať zónu Draždiaka (a ďalších jazier) s dôrazom na ich rekreačnú funkciu, doriešime záchrannú službu, sociálne zariadenia, zlepšíme podmienky na ich zarybňovanie a majetkovoprávne usporiadame pozemky okolo týchto zón.
4.2. Zabezpečíme väčšiu čistotu verejných priestranstiev v Petržalke, dôslednú údržbu chodníkov, terás a schodov. Podporíme iniciatívu občanov pri skrášľovaní a udržiavaní čistoty vo svojom okolí. Budeme vyžadovať vyššiu zodpovednosť správcov za čistotu a poriadok. 
4.3. Vytvoríme podmienky na vznik ďalších parkov a parčíkov.
4.4. Prispejeme k presadeniu uzamykania kontajnerových stojísk a k rozvoju separovateľného zberu.  Doriešime postup pri budovaní chýbajúcich kontajnerových stojísk v spolupráci s majiteľ-mi objektov. 
4.5. Dôsledne vyžadovať povinnosti od majiteľov psov na základe VZN o držaní psov, aj prostredníctvom Mestskej polície a vytvoriť ďalšie podmienky pre starostlivosť o psov. 

5.	Sociálna starostlivosť a zdravotníctvo
5.1. Na základe analýzy potrieb a siete poskytovateľov podporíme rozšírenie a výstavbu ďalších verejných zariadení poskytujúcich sociálne služby. 
5.2. Zavedieme namiesto priamej podpory transparentný grantový systém na podporu najvhodnejších sociálnych a ďalších aktivít. 
5.3. Vytvoríme kanceláriu sociálneho poradenstva pre seniorov, sociálne odkázaných občanov a občanov v núdzi, vrátane zriadenia tiesňovej linky.
5.4. Podporíme zriadenie zubnej a detskej pohotovosti na území mestskej časti. 

6.	Bezpečnosť občanov
6.1. Budeme účinne spolupracovať s Mestskou políciou (vrátane cielenej podpory) a Policajným zborom SR a takto chrániť bezpečnosť občanov Petržalky. 
6.2. Pre zvýšenie bezpečnosti podporíme rozširovanie kamerových systémov a podporíme projekt bezpečného bývania. 

7.	Športovanie
7.1. Podporiť výstavbu nových športových objektov na školských dvoroch, aj menej náročných ihrísk (basketbalové koše, petanque, volejbal atď.) ako aj ďalšie budovanie cyklistických trás. 
7.2. Zabezpečíme lepšie využitie športových areálov na školských dvoroch v popoludňajších hodinách, nielen pre voľnočasové aktivity detí, ale aj ich rodičov. 
7.3. V spolupráci s občianskymi združeniami a iniciatívnymi rodičmi vytvoríme postup obnovy verejných detských ihrísk a ihrísk v priestoroch materských škôl v zmysle požiadaviek nariadenia vlády SR, vrátane ich ochrany, po predchádzajúcom prehodnotení ich počtu.

8.	Vzdelávanie a rozvoj školstva
8.1. Výraznejšie zlepšíme materiálno - technické a priestorové podmienky v školách i v školských zariadeniach, ktorých zriaďovateľom je mestská časť. Osobitnú pozornosť budeme venovať materským školám a stravovaniu v školských jedálňach. 
8.2. Podporíme petržalské školy v snahe stať sa centrami vzdelávacích aktivít a informačných služieb pre všetkých (otvorená škola, celoživotné vzdelávanie, knižnice, internetové učebne) a zabezpečiť spoluprácu Miestnej knižnice Petržalka so školami.
8.3. Stabilizujeme sieť škôl a školských zariadení v Petržalke, vrátane efektívneho využitia voľných priestorov. 

9.	Fungovanie miestneho úradu
9.1. Zlepšíme komunikáciu občanov s úradom a úradu s občanmi tak, aby žiadna pripomienka, návrh na riešenie problémov či myšlienka neostala nepovšimnutá. Vytvoríme Kanceláriu prvého kontaktu v zmysle myšlienky „Miestny úrad pre občana, nie občan pre úrad“.  
9.2. Spracujeme projekt ďalšej informatizácie miestnej samosprávy (vrátane elektronického zasielania dokumentov pre poslancov) s cieľom zefektívniť činnosť úradu a orgánov samosprávy a umožniť, aby si občania mohli čo najviac agendy vybaviť aj elektronicky. 
9.3. Skvalitníme komunikáciu s občanmi prostredníctvom Petržalských novín. Zvážime obnovenie vysielania Petržalskej televízie. 
9.4. Budeme pracovať ako otvorená samospráva zverejňovaním všetkých dôležitých informácií (vrátane výsledkov výberových konaní, hlasovaní poslancov) na internetovej stránke Petržalky aj nad rámec info zákona a umožníme tak kontrolu a spoluúčasť verejnosti pri výkone samosprávy. Zabezpečíme realizáciu elektronického verejného obstarávania. 
9.5. Posúdime projekt Internet zadarmo a jeho realizáciu v mestskej časti, vrátane budovania informačných kioskov a verejných prístupových miest. 

10.	Moderná Petržalka
10.1. Pripravíme vytvorenie Komunitnej nadácie Petržalka na podporu verejnoprospešných aktivít.
10.2. Budeme podporovať spoluprácu s neziskovými organizáciami v Petržalke a rozvoj aktívnej občianskej spoločnosti. 
10.3. Pripravíme víziu dlhodobého rozvoja Petržalky do roku 2020 a dáme ju na verejnú diskusiu obyvateľom aj odbornej verejnosti. 

											
Bratislava, 14.3. 2007